GULF จับมือกลุ่ม “มิตซุย” ร่วมลงทุนโรงไฟฟ้า 5,000MW
GULF จับมือกลุ่ม “มิตซุย" ร่วมลงทุนโรงไฟฟ้าของบริษัทย่อย 2 แห่ง กำลังการผลิตรวม 5,000MW
9 ก.พ. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัทได้ลงนามสัญญาผู้ถือหุ้น (Shareholders’ Agreement) กับ มิตซุย แอนด์ โค.ลิมิเต็ด (Mitsui), บริษัท มิตรพาวเวอร์ แคปปิตอล (ไทยแลนด์) จำกัด และ บริษัท อินดิเพนเดนท์ เพาเวอร์ ดีเวลลอปเมนท์ จำกัด (IPD) ในวันนี้ (9 ก.พ.) เพื่อดำเนินโครงการผู้ผลิตไฟฟ้าเอกชนรายใหญ่ (IPP) ผ่านทาง IPD ซึ่งเป็นโฮลดิ้งคอมพะนี (Holding Company)
โดย IPD จัดตั้งขึ้นเพื่อลงทุนในโครงการโรงไฟฟ้าของบริษัทย่อย จำนวน 2 แห่ง คือ โครงการโรงไฟฟ้า GSRC ของบริษัท กัลฟ์ เอสอาร์ซี จำกัด ตั้งอยู่ที่อ.ศรีราชา จ.ชลบุรี ขนาดกำลังการผลิตตามสัญญา 2,500 เมกะวัตต์ (MW) และโครงการโรงไฟฟ้า GPD ของบริษัท กัลฟ์ พีดี จำกัด ตั้งอยู่ที่อ.ปลวกแดง จ.ระยอง ขนาดกำลังการผลิตตามสัญญา 2,500 เมกะวัตต์
ทั้งนี้ สัดส่วนการถือหุ้นใน IPD ของ GULF และ Mitsui ภายใต้สัญญาผู้ถือหุ้นดังกล่าว เท่ากับร้อยละ 70 และร้อยละ 30 ของหุ้นที่ออกและชำระแล้ว ตามลำดับ ซึ่งเป็นไปตามที่เปิดเผยไว้ในหนังสือชี้ชวนเสนอขายหุ้นเพิ่มทุน